นายกรัฐมนตรี ห่วงใยสถานการณ์ไฟไหม้ป่าอเมซอนในประเทศบราซิล พร้อมสนับสนุนความช่วยเหลือ
ศาตราจารย์ นฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและ รมว.กลาโหม ติดตามข่าวสถานการณ์ไฟไหม้ป่าอเมซอนในประเทศบราซิล ซึ่งเป็นผืนป่าที่สำคัญที่สุดแห่งหนึ่งของโลก โดยไฟป่าลุกลามพื้นที่ประมาณ 3,000 ตารางกิโลเมตร และเกิดขึ้นต่อเนื่องยังไม่สามารถควบคุมสถานการณ์ได้ ซึ่งนายกรัฐมนตรีได้แสดงความห่วงใยไปยังรัฐบาลและประชาชนชาวบราซิล พร้อมย้ำว่ารัฐบาลไทยพร้อมสนับสนุนความช่วยเหลือ เช่น หน้ากากอนามัยป้องกันฝุ่นละออง ซึ่งกระทรวงการต่างประเทศจะได้ประสานกับรัฐบาลบราซิลต่อไป        ทั้งนี้ ไฟป่าทำให้เกิดกลุ่มควันและฝุ่นพิษปกคลุมนครเซาเปาโล ทำให้ประชาชนจำนวนมากได้รับผลกระทบ ซึ่งนายกรัฐมนตรีเห็นว่าสิ่งแวดล้อมเป็นเรื่องใกล้ตัวที่เราต้องให้ความสำคัญ เป็นความท้าทายที่โลกต้องร่วมมือกันแก้ไขปัญหา เพราะไม่เพียงส่งผลต่อเศรษฐกิจเท่านั้น แต่ยังส่งผลโดยตรงต่อมนุษย์ด้วย